ரேஸ் டிராக்கில் இருந்து சாலைக்கு பெர்ஃபாமென்ஸ் கார்களைக் கொண்டு வந்த AMG பிராண்ட், ஆரம்பிக்கப்பட்டு 50 ஆண்டுகள் ஆனதைக் கொண்டாடும் விதமாக, சென்னையில் AMG பெர்ஃபாமென்ஸ் சென்டரைத் திறந்துள்ளது மெர்சிடீஸ் பென்ஸ். இதனுடன் சேர்த்து மொத்தம் 7 AMG பெர்ஃபாமென்ஸ் சென்டர்களை (டெல்லி, மும்பை, பெங்களூர், புனே, ஹைதராபாத், கொச்சி, சென்னை) இந்தியாவில் இந்நிறுவனம் வைத்திருக்கிறது. இது உலகளவில் 400-க்கும் அதிகமான அளவில் இருப்பது குறிப்பிடத்தக்கது. சமீபத்தில் AMG GT R மற்றும் AMG GT Roadster எனும் 2 AMG கார்களை இந்தியாவில் அறிமுகப்படுத்தி உள்ளதுடன், 74 லட்சத்தில் கிடைக்கும் CLA 45 AMG முதல் 2.47 கோடி ரூபாய்க்குக் கிடைக்கும் AMG GT S வரையிலான 12 AMG கார்களை, இந்தியாவில் இந்நிறுவனம் விற்பனை செய்வது கவனிக்கத்தக்கது.